[Honorius Episcopus servus servorum Dei dilectis filiis Monachis S. Benedicti super Padum, salutem et Apostolicam Benedictionem. Pax Ecclesiæ, fratrum concordia, Religionis unitas ima supernis et terrenis sociare cœlestia consuevit. Vos igitur unanimiter divino famulatui mancipatos ex Religiosa devotione Deo et hominibus placere paternæ charitatis debito congaudemus. Hoc siquidem non meritis, aut vestræ credatis imputandum prudentiæ, sed Deo et sollicitudini Cluniacensis Ecclesiæ ascribatis; cui videlicet à nostris antecessoribus est injunctum, ut Religionem in vestro Monasterio institueret et servaret: quod divina favente clementia, et in temporalibus, et in spiritualibus etiam magnum contulit incrementum. Unde mandamus vobis atque præcipimus, quatinus charissimo filio nostro Petro Clun. Abbati obedientiam et reverentiam sine refragatione aliqua deferatis, Abbatem, nimirum quem ipse Consilio Cluniacensis Capituli dederit, reverenter suscipiatis, et ei sicut animarum Pastori humiliter obedire curetis, salvo in omnibus jure et Reverentia Rom. Ecclesiæ. Quod si per vos Abbatem constituere præsumpsistis, nos factum vestrum ducentes irritum plenam de vobis justitiam faciemus. Ideoque præsentibus vos litteris commonemus atque præcipimus, ut post earum acceptionem infra quadraginta dies Cluniacense Monasterium adeatis, et Abbati, quem vobis Cluniacensis Abbas et fratres dederint irrefragabiliter pareatis.]